PAGE  
36
ועדת הכלכלה

04/12/2006

הכנסת השבע-עשרה






נוסח לא מתוקן

מושב שני
פרוטוקול מס' 119

מישיבת ועדת הכלכלה

שהתקיימה ביום ב', י"ג בכסלו התשס"ז (4.12.2006), בשעה 11:30

סדר היום:
תקנות המשקלות והמידות (תיקון), התשס"ו-2006

נכחו:
חברי הוועדה:

משה כחלון – היו"ר

יצחק זיו

מוזמנים:
טימור זרין – המפקח על משקלות ומידות , משרד התעשייה, המסחר והתעסוקה

ד"ר אדוארד קליינר – מנהל המעבדה הלאומית של מידות ומשקלות, משרד התעשייה, המסחר והתעסוקה

עו"ד חנה טירי – הלשכה המשפטית, משרד התעשייה, המסחר והתעסוקה

עו"ד חנה מזור – משרד התעשייה, המסחר והתעסוקה

עשהאל ירון – מנהל אגף בינוי, אחזקה והנדסה, "סונול ישראל בע"מ"

דורון רוזנטל – מהנדס אחזקה, "סונול ישראל בע"מ"

נמרוד רביד – מנכ"ל מתודה, "פז חברת נפט בע"מ"

צבי קורמן – יו"ר ארגון סוכני ובעלי תחנות דלק

מתי יצחק – יו"ר ועד דלק, ארגון סוכני ובעלי תחנות דלק

עוזי מרדכי – מהנדס איגוד תעשיות מתכת וחשמל, התאחדות התעשיינים

דרור מרקוס – מרכז הדרכה, המכון הישראלי לנפט ואנרגיה

ייעוץ משפטי:
מר ניר ימין

מנהלת הוועדה:
לאה ורון 

רשמת פרלמנטרית:


דקלה אברבנאל

תקנות המשקלות והמידות (תיקון), התשס"ו-2006

היו"ר משה כחלון:
שלום לכולם. אני פותח את ישיבת ועדת הכלכלה. על סדר היום, תקנות המשקלות והמידות (תיקון), התשס"ו-2006. 

לאה ורון:


המפקח על המשקלות, המידות והסטנדרטים הוא שמתקין את התקנות, אחרי שהוועדה תאשר. 

חנה טירי:


אתחיל בכמה מילות הסבר. אנחנו עוסקים היום בהצעה לתיקון תקנות המשקלות והמדידות. התקנות המקוריות הן משנת 1993, הן תוקנו מכוח פקודת המשקלות והמידות משנת 1947. גם התקנות וגם הפקודה מיושנות מאוד ודורשות רוויזיה. במאמר מוסגר אציין שאנחנו עובדים גם על תיקון הפקודה, ומקווים להשלים במהרה חוק חדש בנושא. 

הפקודה והתקנות באות להסדיר התנהגות שחשיבותה עתיקת יומין. די להזכיר את הציווי בספר ויקרא שלא לעשות עוול "במשפט במשקל במדה ובמשורה". הביטוי המודרני לציווי זה מצוי בפקודה ובתקנות. מטרת הפקודה והתקנות להבטיח את הדיוק והאמינות של מכשירי המדידה, בעיקר אלו המשמשים למסחר. המטרה בראש וראשונה היא הגנה על הצרכן, וגם מסחר הוגן ומתן אפשרות למסחר בין-לאומי בין עסקים. 

אני רוצה להסביר מה אומרת הפקודה: הפקודה קובעת שבעל מכשיר מדידה או מי שמחזיק במכשיר מדידה חייב לעבור בדיקות מסוימות, אחת מהן היא אישור דגם, לפני ייצור סדרתי או לפני יבוא. המפקח מאשר את הדגם של המכשיר, נותן לו אישור, ואז היצרן יכול לייצר את המכשיר באופן סדרתי או לייבא אותו. 

בדיקה נוספת היא אימות דיוק או אימות, זו אותה בדיקה. הכוונה לבדיקה ובחינה של מכשיר שעדיין לא נטבע, עדיין לא שמו לו חותם, או של מכשיר שעבר תיקון או שינוי. 

הבדיקה הנוספת היא אימות מחדש, זו בדיקה תקופתית. מבצעים אותה למכשירי מדידה שמשמשים למסחר. עושים אותה בצורה תדירה, לא יותר מפעם בשנה, אבל בהתאם להחלטת המפקח. 

בתחום המשקלות והמדידות יש ארגון בין-לאומי, ששמו "הארגון הבין-לאומי למטרולוגיה חוקית", OIML. הארגון הזה מרכז את הפעילות העולמית בתחום המשקלות והמידות, הוא מקיים כנסים שנתיים. מזמן לזמן הוא מוציא מסמכי ייחוס של מכשירי מדידה, והם מתקבלים בוועדות משנה של הארגון, ובהן חברים נציגים מכל העולם, גם מישראל. מסמכי הייחוס קובעים את הדרישות הטכניות, המטרולוגיות, שמכשירי המדידה חייבים לעמוד בהן. זה נועד להבטיח את האמינות ואת הדיוק של תוצאות המדידה. 

כל מדינה שמעוניינת להבטיח את אותם אמינות ודיוק מאמצת את מסמכי הייחוס בחקיקה פנימית שלה. זה מה שאנחנו עושים כאן בתקנות. התקנות הנוכחיות הן רוויזיה של פרקים מסוימים בתקנות הקיימות: פרק המשקלות, פרק מכשירי השקילה, ופרק נוסף, שלא היה קיים בתקנות הישנות – מדים לבדיקת לחץ במכשירים לניפוח אוויר בגלגלי כלי רכב. בתקנות הושקעה עבודה גדולה ומקיפה. זה תחום חדש, הוא טכני מאוד. הטיוטה הבאה שאנחנו רוצים להגיש לוועדה תעסוק בתחום של מוני גז ומוני מים. אנחנו מקווים שלמרות האורך של התקנות הוועדה תוכל לאשרן עוד היום, כי אנחנו רוצים להתפנות ולהשקיע את מלוא המרץ בתקנות שתעסוקנה בגז ומים. אחר כך יבוא תחום הדלק, תחנות דלק, מכליות דלק. וכך לאט-לאט נחליף את כל התקנות המיושנות בתקנות שמבוססות על מסמכי הייחוס של ה-OIML.

היו"ר משה כחלון:
בסדר. נתחיל להקריא, כשיש מחלוקות נשמע. 

יצחק זיו:

אני רוצה להתייחס למה שאמרת על לחץ אוויר. אני מסתכל על זה מההיבט של הבטיחות. זאת אחת הנקודות שצריך לשים עליה דגש: בכל תחנה שיש בה מכשיר לניפוח, שיהיה מעקב עם אישור שהמכשיר שמוציא את לחץ האוויר אמין ומדויק. זו סכנת חיים. 

זאת נקודה שצריך לתת עליה את הדעת, היא אחת מהנקודות החשובות. לגבי משקולות אני מאמין שכל בעל עסק צריך פעם בשנה לעבור את הבדיקה עם מכשיר השקילה. אבל בנושא של לחץ האוויר, זו הפקרות לכל אורך הדרך. צריך לתת דגש על הנקודה. 

טימור זרין:


בגלל שראינו חשיבות כזאת הכנסנו פרק נוסף.

היו"ר משה כחלון:
מה קורה בתחנות הדלק?

מתי יצחק: 

חברות הדלק מספקות את המכשירים. הן דואגות לכיול שלהן באופן ישיר. בדרך כלל כשיש תלונות בודקים את הכיול. 

יצחק זיו:

מילאתי אוויר, ואחר כך מילאתי בתחנה אחרת והתברר שמילאתי מעל ומעבר. 

היו"ר משה כחלון:
אני שאלתי את השאלה בגלל האלמנט הבטיחותי, כדי לדעת. אני חושב שזה מאוד חשוב. 

מתי יצחק:


המטרה היא לעבור למכשירים אלקטרוניים, וזה עובד. 

טימור זרין:

יכול להיות שהחברות עושות כיול. כיול הוא תחום וולונטרי לחלוטין, אין חובה כזאת. 

היו"ר משה כחלון:
הוא אמר שכשיש תלונה באים לכייל, כך הוא אמר. 

נמרוד רביד: 

לא רק כשיש תלונה. בחברת "פז" אנחנו עושים את זה באופן יזום, אחת לכמה חודשים. אנחנו עוברים בתחנות ובודקים, אני מאמין שגם ב"סונול" עושים את זה. 

טימור זרין:


בכל אופן זה וולונטרי.

היו"ר משה כחלון:

יש לכם קריטריונים, פרמטרים איך זה צריך להיות? 

נמרוד רביד:

יש מכשירים לכיול. 

יצחק זיו:
מסומן על המכשיר שהוא עבר בדיקה?

דורון רוזנטל:


חשוב שידעו שזו פעולה יזומה שאנחנו עושים. 

טימור זרין:


יזומה על-ידי חברות הדלק. 

היו"ר משה כחלון:
זה חשוב, וזה נרשם. 

צבי קורמן:

אין תחנת דלק שמפעילה ציוד להפעלת מילוי אוויר בגלגלים שלא עברה ביקורת לפחות פעם או פעמיים בחודש. יש קלקולים לעתים קרובות, ילדים באים ומנפחים אופניים או כדור, קורעים את הצינור, זורקים את הגומיות שבמגן. אנחנו עומדים בנזקים האלה. אפשר לתקן את זה מייד, לכל תחנה יש ציוד רזרווי, ומייד מחליפים. אבל אין תחנה שאין בה ביקורת של השעונים, שעון אלקטרוני או שעון מכני. 

היו"ר משה כחלון:

תודה. נתחיל להקריא את התקנות. 

חנה טירי:
אני קוראת את הרישה להתקנות. הוספנו בתקנות פרק חדש, פרק א', עם הערות כלליות, שיתאימו גם לתקנות שיבואו בעתיד. אני קוראת את סעיף ההגדרות, סעיף 1 בפרק א' החדש. 

אני קוראת את סעיף 1א. בסעיף קטן (א), בשורה השנייה, צריך לכתוב "וביחידת המפקח". 

היו"ר משה כחלון:
יש הערות עד כה?

עוזי מרדכי:

אני מהתאחדות התעשיינים. התאחדות התעשיינים מייצגת את התעשייה בישראל, תעשייה שרוצה לשמור על החוקים והתקנות. אנחנו מייחסים חשיבות רבה מאוד לתהליכים של חקיקה. יש לנו הרבה מאוד הערות, חלקן עקרוניות וחלקן סמנטיות. אני לא רוצה לחשוב שהוועדה הזאת עוסקת רק בתיקוני הגהה. יש פה הרבה דברים שצריך לתת עליהם את הדעת. לדעתי התקנות כלל לא בשלות. 

היינו בתהליך של עבודה מול משרד התעשייה, המסחר והתעסוקה על המהדורה הקודמת של התקנות, מהדורת תשס"ה-2005. הצגנו מסמך מפורט, עם הרבה מאוד הערות. חלקן מאוד משמעותיות ונוגעות למהות התקנות. בשלב כלשהו ניתקו מאתנו מגע. התקנות האלה הוצגו לנו ביום חמישי האחרון. בצד המהות אנחנו רוצים להעיר על הדברים, אם לא לדברים הסמנטיים לפחות למהות. 

טימור זרין:

אני מזועזע וכועס על ההצגה הזאת של התאחדות לשכות המסחר. 

עוזי מרדכי:

אני לא מאיגוד לשכות המסחר. 

טימור זרין:

סליחה, התאחדות התעשיינים. ישבנו עם התאחדות התעשיינים עם המשנה למנכ"ל, עם כל הפורום שלהם, עברנו על המסמך הזה. 

חנה טירי:
עברנו הערה-הערה, לפני כמה חודשים, יותר מחצי שנה. 

טימור זרין:

עברנו על הגרסה הנוכחית, לא על הגרסה הקודמת. מה שקיבלנו קיבלנו, מה שלא, הודענו להם על כך. במהלך כל השנה איגוד לשכות המסחר בכלל לא, 

עוזי מרדכי:

אני לא מאיגוד לשכות המסחר. הוא לא מייצג אותי. 

טימור זרין:

תן לי לסיים את דברי. באיגוד לשכות המסחר יש חטיבת שקילה. אנחנו עובדים אתם כל השנים. כל הגורמים המקצועיים חברים באיגוד לשכות המסחר והם עברו על החומר ואישרו אותו. 

עם התאחדות התעשיינים ישבנו, ומה שקיבלנו קיבלנו. אין להם שום גוף מקצועי בתחום המטרולוגיה החוקית. יש מישהו בשם אלי אדר, הוא היועץ שלהם, והוא היה בעבר במכון התקנים בעבר.

עוזי מרדכי:

הוא מנכ"ל מכון התקנים הישראלי לשעבר.

טימור זרין:

אמרתי. הוא היועץ שלהם. ישבנו אתם, קיבלנו את מה שקיבלנו, היו הערות שקיבלנו, אבל הם לא גוף מקצועי, אין להם מושג בזה. 

היו"ר משה כחלון:
בסדר. אני מבקש להצביע על הדברים. עוזי, נצביע על סעיפים 1 ו-1א. יש לך הערות עד כאן? 
עוזי מרדכי:

אני חושב שצריך אולי לעשות עבודה נוספת על התקנות האלה. מה שהציג המפקח על משקלות ומידות אינו מדויק. את רוב ההערות שלנו לא קיבלו. 

היו"ר משה כחלון:
הוויכוח ביניכם נגמר. אנחנו עומדים לפני הצבעה. תן את הערותיך לסעיפים הרלוונטיים. ההיסטוריה מאחורינו. 

עוזי מרדכי:

אני מסתכל בנוסח התקנות. לגבי ההגדרה של NIST: זה המכון הלאומי לסטנדרטים וטכנולוגיה של ארצות הברית, והוא לא מוציא תקנות. כתוב שהוא מוציא תקנות מזמן לזמן. הוא מוציא תקנים.

אדוארד קליינר:

הוא כן מוציא תקנות. 

חנה טירי:
אנחנו דנו בכל זה. 

לאה ורון:

אני גם מניחה שזה לא מהותי להתאחדות התעשיינים, בוא תתקדם להערות שחשובות להתאחדות התעשיינים. 

עוזי מרדכי:

אתן עוד הערה אחת: לגבי ההגדרה של EN: זה תקן שמפרסמים ארגוני התקינה האירופיים, לא מדויק לכתוב שזה תקן של מדינות אירופה. 

טימור זרין:

אנחנו יכולים להציג מסמכים. יש מסמכים שמראים אחרת. 

חנה טירי:
ההערה לא מקובלת. 

היו"ר משה כחלון:
בסדר. מר מרדכי, עוד הערות לפני שאני מצביע? אין. 

אני מקיים הצבעה על סעיפים 1-1א: אושר פה אחד. 

חנה טירי:
לפני שאני קוראת את סעיף 1ב, אני רוצה להדגיש: אני מכירה את הטבלה של התאחדות התעשיינים עם כל ההערות, לא רוצה שייראה בפני הוועדה כאילו משרד התעשייה, המסחר והתעשייה לא ישב עם הגופים. 

היו"ר משה כחלון:
הגיע נציג, הוא רוצה להביע את דבריו, ונאפשר לו. 

חנה טירי:
אני רוצה להבהיר: אין ספק שהתקנות האלה מטילות נטל. אני לא רוצה שיהיו ניסיונות לעכב. 

היו"ר משה כחלון:
אין בעיה. הנציג פה, הוא יביע את כל הטענות והמענות, אם הוא ישכנע את הוועדה שהוא צודק, אולי משהו ישתנה.

חנה טירי:
בסדר. אני קוראת את סעיפים 1ב-1ג.

היו"ר משה כחלון:
תודה. למישהו יש הערות לסעיפים האלה? 

עוזי מרדכי:

התקנים שעליהם מסתמכת התקנה ישנים מאוד, בני למעלה מ-30 שנה. התקינה הבין-לאומית שעליהם התקנים מבוססים כבר הותקנה. לדעתי מן הראוי ליישר קו עם התקינה הבין-לאומית ולא להסתמך על תקנים ישנים כל כך. 

היו"ר משה כחלון:

התקינה הבין-לאומית מודרנית יותר? 

טימור זרין:

זאת המילה האחרונה שיש היום. 

אדוארד קליינר:

לא. מדובר על יחידה מטרית. מטר זה מטר. קילומטר זה קילומטר. כך יהיה גם בעוד מאה שנה. 

עוזי מרדכי:

התקנים האלה הוחלפו על-ידי תקנים חדשים. יש תקינה בין-לאומית עדכנית. אני לא אומר ששינוי את יחידות המידה, כמובן, אבל יש מהדורות חדשות של התקנים הבין-לאומיים. 

היו"ר משה כחלון:

מה תשובתכם? 

חנה טירי:
אלו תקנים רשמיים, אנחנו מחויבים לתקנים רשמיים.

עוזי מרדכי:

גם תקנים רשמיים מעדכנים. 

טימור זרין:

לא עדכנו אותם. 

חנה טירי:
יש הליך מיוחד לתיקון תקן רשמי. אם תקן רשמי רוצה לתקן עצמו לפי תקנים בין-לאומיים, יש פרוצדורה לזה. 

היו"ר משה כחלון:

יש לך כאן תקן מעודכן?

עוזי מרדכי:

מכון התקנים מחויב, על-פי חוק התקנים, ליישר קו עם תקינה בין-לאומית.

היו"ר משה כחלון:
יש לך משהו מעודכן להראות לנו? 
עוזי מרדכי:

 לא תפקידי ליישר קו. 

היו"ר משה כחלון:
בסדר. תודה. אני מקיים הצבעה על סעיפים 1ב ו-1ג: אושר פה אחד. 

יצחק זיו:

אני נאלץ לעזוב. 

עוזי מרדכי:

יש לי עוד הערה לסעיף 1ג. ניתנו למפקח על המידות והמשקולות סמכויות להוסיף דרישות או לשנות אותן משיקולים כאלה ואחרים. לכל אורך התקנות אין שום אפשרות לערער על קביעות של המפקח. ואם יש אפשרות כזאת, זה רק בפני המפקח עצמו ולא בפני ערכאה בכירה יותר, שיכולה לראות את זה בעיניים אחרות משל המפקח. זה קיים לכל אורך התקנות, לא רק בסעיף הזה. 

חנה טירי:
קודם כול, אנחנו רוצים לומר שגם ל -OIML יש הוראות כדוגמת ההוראה הזאת. כשכתוב "להוסיף דרישות או לשנות אם ראה מכך משיקולים של טובת הציבור", 

היו"ר משה כחלון:
מה לגבי ערכאת ערעור? גם לי לא נוח לשמוע שאומרים "כזה ראה וקדש". 

חנה טירי:
קודם כול, יש בג"ץ?

היו"ר משה כחלון:
מייד בג"ץ?

חנה טירי:
נכון להיום כמעט אין מנגנונים של עררים בפני מנכ"ל משרד, למשל, כי מבחינה משפטית הגוף המקצועי שהוסמך בחוק הוא המפקח על המשקלות והמידות. לכן אין ברירה, ערעור זה רק לבית המשפט. מבחינת השגה, אין לנו בעיה לקבוע מנגנון של השגה. ממילא המפקח לא יעשה דבר כזה, ואין לי בעיה לכתוב את זה בתקנון, 

היו"ר משה כחלון:
אני מבקש להוסיף מנגנון השגה. אם יש מנגנון כזה בהמשך, בסדר .

חנה טירי:
קבענו מנגנון כזה בסעיף 1ד. אני מסכימה לקבוע כך גם כאן. 

עוזי מרדכי:

המנגנון הזה לא מקובל עלינו. בסעיף 1ד(א) כתוב שהמפקח רשאי לאסור שימוש מכל מיני סיבות, "או מנימוק אחר שיפרט בהודעתו", יש פה חופש פעולה גורף, אין קריטריונים ברורים. אני חושב שהתקנות הללו צריכות לכלול מנגנון ערעור על החלטות המפקח. אמרנו זאת גם לאודי שנטל, בזמנו. 

ניר ימין:

אני חושב שהמנגנון בסעיף 1ד מספק לסעיף 1ג. הנימוק האחר שאתה מדבר עליו בסעיף 1ד הוא נימוק נוסף. כרשות מינהלית, את כל הנימוקים הוא חייב להפעיל בסבירות. על העיון החוזר של המפקח אפשר לערער לבג"ץ אחר כך. אני חושב שהעיון החוזר יכול לספק גם לסעיף 1ג. 

חנה טירי:
אין דרך אחרת, היום מבחינה משפטית יש אפשרות השגה לאותה ערכאה. ערעור הוא רק לבג"ץ. היום אי-אפשר לערער לגוף מעל המפקח, למשל מנכ"ל. אין סמכות לקבוע זאת. 

צבי קורמן:

להשאיר את כל הסמכויות בידי מפקח אחד בלי זכות ערעור, זה קשה מדי ולא צודק. ללכת ישר לבג"ץ, זה רחוק מדי. צריך עוד ערכאות לפני הבג"ץ. 

היו"ר משה כחלון:
מה ההצעה?

צבי קורמן:

ועדה של שניים או שלושה מפקחים. 

היו"ר משה כחלון:
אז יש כאן אפשרות השגה בפני המפקח. 

צבי קורמן:

זה אותו מפקח. 

היו"ר משה כחלון:
אולי יש צוות והמפקח מעליהם?

צבי קורמן:

ואם המפקח כועס עלי? 

היו"ר משה כחלון:
גם שופט בג"ץ יכול לכעוס עליך. 

צבי קורמן:

יש שלושה שופטים. 

עוזי מרדכי:

אלי נציגות ציבור, מישהו שיכול לראות את הדבר בעין אובייקטיבית? צריך מנגנון מאוזן יותר.

מתי יצחק:

צריך מנגנון בתוך המשרד, בלי לפגוע בזכות המפקח, או בשיתוף משרד אחר. 

טימור זרין:

אפילו למנכ"ל המשרד אין סמכות כזאת. 

מתי יצחק:

ניתן לו סמכות. אי-אפשר שהנושא הזה יהיה רק בידיו, בלי לפגוע במפקח ברמה האישית. 

היו"ר משה כחלון:
ברור. אני נותן לכם לדבר כדי להוציא מכאן את התקנות הכי טובות שיש. אני לא רואה בזה שום דבר אישי. 

מתי יצחק:

בתי המשפט מספיק עמוסים. 

חנה טירי:
מבחינת הפקודה, מי שמוסמך לפקח ולבצע ומי שאחראי על הביצוע הוא המפקח. 

היו"ר משה כחלון:
אבל יש כאן אנשים בעלי עניין, והם טוענים שזה לא מספיק. אולי המפקח "נעול" על משהו? ולכן הם מבקשים גוף, אתם תחליטו איזה. צריך עוד ערכאה לערער. החלטה של מפקח יכולה להיות החלטה גורלית. לפעמים זה יכול לרסק עסק. לכן האנשים רוצים אפשרות לערכאה נוספת. 

טימור זרין:

המבנה הוא שהמפקח אינו מי שבודק. יש לו הרבה מבקרים, והם מקבלים החלטות. החלטה של מבקר של משקלות ומידות שלא נראית למישהו, הוא יכולים לערער עליה בפני. יש ארבעה דרגים לפחות עד שמגיעים אלי. 

היו"ר משה כחלון:
מקובל עלי. 

חנה טירי:
אז אני מנסחת מחדש סעיף 1ג. הסעיף היום יהיה סעיף קטן (א). בסעיף קטן (ב) נוסיף: "על החלטה לפי סעיף זה ניתן להשיג לפני המפקח תוך 21 ימים". 

עוזי מרדכי:

הבעיה היא שאנחנו צריכים לערער בפני אותה ערכאה ששללה את האישור.

טימור זרין:

אם מבקר מגיע לשטח ופוסל לך תעודה, אתה פונה אלי.

מתי יצחק:

המבקר הוא מטעם המפקח. 

היו"ר משה כחלון:
נכון. אתה עצמך אמרת, אין חוסר אמון במפקח. אנחנו רוצים עוד עין שתבדוק את זה – כך אני רואה את הדברים. המפקח אומר שיש ארבע אינסטנציות לפניו, עד שזה מגיע אליו. אם לא הוא בודק פיזית ואז זה מגיע אליו לבדיקה, זה בסדר, זה מקובל עלי. אחר כך יש בית משפט, כמו כל דבר. חשוב שעין נוספת תוכל לפקח. עין טרייה יותר.

עוזי מרדכי:

זה לא מובנה בתקנות, כתוב בהן "המפקח" אין אינסנטנציית ביניים שרואה לפני כן, ועליה נעשה ערעור. 

טימור זרין:

אני רוצה להסביר איך היחידה עובדת. בכל מחוז מארבעת המחוזות יש יחידות משקלות ומידות. בכל יחידה יש ראש יחידה, שאחראי על המבקרים. למשל מאזניים בסופר, המבקר יכול לפסול אותן. על המבקר יש פיקוח של ראש היחידה באותו מחוז. אפשר להתלונן בפניו. אם זה לא עוזר, יש היחידה הארצית, ושם יש מנהל המעבדה הלאומית למשקלות ומידות, ד"ר קליינר שנוכח כאן, אפשר לערער בפניו. אם זה לא עולה, זה מגיע אלי. יש מבקר, מנהל יחידה, מעבדה לאומית על כל צוות עובדיה, אני. 

עוזי מרדכי:

יש נוהל כתוב, הדברים האלה נרשמו? 

היו"ר משה כחלון:
זה ייכנס בתקנה, עכשיו. 

חנה טירי:


תקנה יותר חזקה מנוהל. 

מתי יצחק:

אני מבקש 30 יום, לא 21 יום. 

היו"ר משה כחלון:

בסדר. 

חנה טירי:
כתבנו: "על החלטה לפי סעיף זה ניתן להשיג בפני המפקח בתוך 30 ימים מיום שהתקבלה ההודעה כאמור". 

היו"ר משה כחלון:
אני מקיים הצבעה על סעיף 1ג: אושר. 

חנה טירי:
אני קוראת את סעיף 1ד. בסעיף קטן (ג) נתקן ל-30 יום. 

עוזי מרדכי:

הערתי קודם, ואני חוזר ומעיר. ביום 3 במרס 2006 קיימנו ישיבה אצל המשנה למנכ"ל, אודי שנטל. בין היתר, הערנו לעניין הזה. אמרנו שהאפשרות לאסור שימוש במכשיר מדידה בתוקף נימוק אחר ערטילאית מדי ומאפשרת לקבל החלטות שרירותיות ולכן לא סבירה. קיבלו את עמדתנו באותה ישיבה. סוכם שבתקנות יפורטו העילות שלפיהן המפקח רשאי לאסור שימוש במכשיר מדידה. לצערי זה לא קרה.

טימור זרין:

יש שני מצבים שבהם אני יכול לאסור שימוש. למשל, הביאו דגם חדש למדינה, בדקתי ואישרתי אותו, אך בבדיקות סטטיסטיות לאורך שנה אני רואה שהאישור שלי לא היה הכי טוב שבעולם. אני יכול להסביר את זה בשרטוט פשוט. יש סטייה מרבית מותרת ויש סטייה מרבית מותרת במינוס. כשזה בפלוס, זה תמיד לרעת הצרכן. מבדיקות סטטיסטיות שאנחנו עושים – הרי אנחנו עושים אימות דיוק מחדש כל הזמן – אנחנו רואים שהסטייה היא תמיד לרעת הצרכן. 

את זה לא הצלחנו לבדוק זאת בזמן אישור הדגם, כי לא היה די מידע לאורך זמן. זה "נימוק אחר". יש נימוק שהדגם מיוצר לא נכון. 

היו"ר משה כחלון:
אתה מדבר על פגמים בייצור. 

טימור זרין:

או משהו בכוונה. לי מביאים "דגם זהב", שהוא הכי טוב שבעולם. קורה שאחר כך הייצור הסדרתי לא תואם את הדגם. רואים פגיעה. 

חנה טירי:
זה כתוב במסמך של OIML. בעצם הנימוקים של המפקח לקוחים מה-OIML. 

עוזי מרדכי:

למה לא לכתוב את זה בתקנות?

לאה ורון:


אולי כי יש מגוון של מקרים. 

טימור זרין:


נכון. כעת נתתי דוגמה לשני מקרים. 

אדוארד קליינר:

אי-אפשר לעשות רישום של הנימוקים. 

חנה טירי:
גם בנימוקים שבמסמכי OIML, אין כוונה שהמפקח יעשה את זה באופן שרירותי. 

לאה ורון:

אבל הוא חושש מסמכות נרחבת של המפקח. 

היו"ר משה כחלון:
ומצד שני אי-אפשר להגביל. מר מרדכי, מה אם הגיע מקרה שאינו מפורט? 

טימור זרין:

תמיד לומדים עוד דברים. הטכנולוגיה מתקדמת, הדברים מתקדמים. 

היו"ר משה כחלון:
כזה משבר אמון יש לכם עם המפקח? 

טימור זרין:


חבל שלא ראינו אותם כל השנים. 

עוזי מרדכי:

עשינו עבודה רצינית בעניין, אני חושב שההערות שלנו רלוונטיות. 

טימור זרין:

תשע שנים בתפקיד אני ולא ראיתי אתכם. לעומת זאת, אנחנו עובדים כל הזמן עם איגוד לשכות המסחר. הם בעלי מקצוע מעולים ואנחנו יושבים אתם כל הזמן. איפה הייתם תשע שנים שאני בתפקיד הזה? פעם אחת לא ראיתי אתכם. 

היו"ר משה כחלון:
הנה, אנחנו הפגשנו ביניכם.

טימור זרין:

אני מזמין אתכם לשתף עמנו פעולה באופן יום-יומי. 

עוזי מרדכי:

בפורום עם המשנה למנכ"ל משרד התעשייה, המסחר והתעסוקה סוכם משהו, לצערי לא עמדתם בסיכום הזה, ולכן אני יושב פה כדי לנסות לשכנע את ועדת הכלכלה. כתוב לי בסיכום שקיבלתם את זה. הנושא של נימוק אחר הוא נושא מספיק חשוב כדי שאעיר עליו, כדי שלא יהיו בידי המפקח סמכויות מרחיקות לכת שהן בלתי מוגדרות. גם כך התקנות חזקות מאוד. אני יושב פה משום שהתעשייה הישראלית רוצה לעמוד בתקנות ובחוקים, אחרת אולי לא היינו יושבים פה. אני לא יודע למה אין פה נציגים של איגוד לשכות המסחר. 

להגדיר ניתן לדעתי את העילות שבגללן ייאסר שימוש במכשיר המדינה. זה מה שביקשנו. לדעתנו ניתן לעשות זאת. 

היו"ר משה כחלון:

נמשיך. אם יש הערות, הרימו יד ואאפשר לכם לדבר. 

חנה טירי:
אני קוראת את סעיף 1ה. בסעיף קטן (ב) צריך להוסיף את המילה ביטול: "ביטול חותם למשקולת". אני קוראת את סעיף קוראת 1ו. בסעיף קטן (א) במקום "כיול" צריך להיות "תיקון". 

אני קוראת את סעיפים 1ז-1י

היו"ר משה כחלון:
אני רוצה לחזור לסעיף 1י(א). מה זה "כל עזרה לפי דרישתו"?

טימור זרין:

זה נמצא היום בחוק ובתקנות.

היו"ר משה כחלון:
הכוונה לעזרה רלוונטית.

טימור זרין:

זה לצורך הבדיקה עצמה. 

היו"ר משה כחלון:
אני מבקש להוסיף כאן "לצורך מילוי תפקידו". 

חנה טירי:
בסדר. 

אני קוראת את סעיף 1יא. בסעיף 1יא(ב) אנחנו רוצים למחוק המילים "יבואן או יצרן או". הכוונה לפטור דגם. 

עוזי מרדכי:

אני מבקש להעיר לסעיף 1יא. ראשית, התקנות נגזרות מהחוק, ואם החוק לא קיים, אז מהפקודה. הפקודה היא ישנה, משנת 1947. לעניין הפתיח של עו"ד טירי, ראוי היה ראשית לאשר את החוק החדש ורק אחר כך לעבוד על התקנות. אבל כרגע אנחנו עוסקים בתקנות. 

הפקודה מגבילה את התחולה שלה רק לשימושים מסחריים. סעיף 1יא עוסק במכשירי מדידה שאינם לשימוש מסחרי. לדעתנו זה בכלל לא מעניינו של המפקח. 

היו"ר משה כחלון:

הוא אומר שהוא רוצה לפטור אותם. 

טימור זרין:

יש טעות, חבל שאנחנו מתווכחים על בסיס חוסר ידע. החוק קובע חד-משמעית בדיקה, הוא לא מבדיל בין מסחרי ללא מסחרי. נדרשות גם בדיקות דגם וגם בדיקות עיבוד. כאן הולכים להקלה אדירה, ומדברים על בדיקה מדגמית, כדי לא להעמיס על הציבור. זה לא בסדר? 

היו"ר משה כחלון:
זה בסדר. 

עוזי ברעם:

ההיפך.

טימור זרין:

זה חוסר ידע שלך. 

היו"ר משה כחלון:
אני מבקש שלא נשתמש במונחים האלה.  הוא בא עם העמדות שלו ויביע אותן. ננהג עם כל אחד בכבוד. 

עוזי מרדכי:

אני חוזר על מה שאמרנו. ברמה העקרונית, המפקח על המידות והמשקולות פועל בתוקף הפקודה והתקנות, אחרי שיאושרו, ולדעתנו אין מקום שיעסוק במכשירים שאינם מיועדים לשימוש מסחרי, אפילו לא בדיקת דגם. 

היו"ר משה כחלון:
איך הוא ידע אם זה מסחרי או לא? איך הוא ידע לפטור? זה צריך להיות כתוב בתקנה.

טימור זרין:

מבקשים שנשים פתק שזה לא לשימוש מסחרי, וכך הציבור ידע שזה לא לעסקאות. 

חנה טירי:
דווקא מכוח הפקודה יש חובה לבדוק כל מכשיר. אנחנו מקלים. 

היו"ר משה כחלון:
אני מקיים הצבעה על סעיפים 1ד-1יא, בתיקונים שהוכנסו: אושר. ממשיכים. 

חנה טירי:
אני קוראת את סעיף 2, תקנה 44 המוזכרת בו. 

היו"ר משה כחלון:
יש הערות? 

לאה ורון:


מה ההבדלים בין המשקלות?

חנה טירי:


לכל משקולת יש OIML נפרד, מסמך ייחוס נפרד, אחרת לא היינו מפצלים. 

טימור זרין:


אנחנו חייבים להתאים את הדין הישראלי לדין הבין-לאומי. אנחנו רוצים להיכנס לשוק האירופי המשותף. עשו את זה שם. אני לא רוצה להיות חריג. 

לאה ורון:


אבל אתם בטח יודעים למה עשו את זה שם? אתה לא יכול להסביר מעבר לזה? 

טימור זרין:


למשל משקולת מיוחדת. למה צריך משקולת מיוחדת? אני נותן דוגמה כמו הכסף הישראלי: אבקש ממך שטר של 25 ש"ח – אבל אין דבר כזה. לעומת זאת, ב-NIST ובעוד מקומות, יש 25 דולר. 


בישראל אי אפשר לבדוק משקולת של 25 ק"ג. 

היו"ר משה כחלון:

בסדר, הדברים ברורים חלקית. אני מבקש להצביע. מר מרדכי, יש הערות?

עוזי מרדכי:

הערתי את ההערות החשובות ביותר שלי, לצערי הן לא התקבלו. 

היו"ר משה כחלון:
חלקן כן התקבלו. הכנסת את הערר.

עוזי מרדכי:

אני לא בטוח. לפי מה שהקריאה עו"ד טירי, בסך הכול שינו את מספר הימים מ-21 יום ל-30 יום. האם ארבע הערכאות מוזכרות בתיקון התקנות?

חנה טירי:
לא צריך. 

טימור זרין:

זה מבנה העבודה. אני לא בודק בשוק או בסופר. 

מתי יצחק:

אני חושב שזכות ערעור בכל התקנות צריכה להיות זה באותן דרגות. בכל מקום שמופיע ערעור זה יהיה באותן דרגות. 

היו"ר משה כחלון:
אין הערות, תקנה 44 בפרק ד' אושרה.

חנה טירי:
אני קוראת את תקנות 47-45. 

היו"ר משה כחלון:
יש הערות לסימן ב? אין. אושרו תקנות 45-47. 

חנה טירי:
אני קוראת את סימן ג, תקנות 48-51.  בתקנה 51, בטבלה למטה, צריך למחוק את המילה "כיול" ולהשאיר "טעות". 

אני קוראת את תקנה 52. 

עוזי מרדכי:

כלומר, צריך לזרוק את המשקולות האלה, אי-אפשר להשתמש בהן?

אדוארד קליינר:

כן, 

טימור זרין:

יש משקלות שאי-אפשר לעשות להן התאמה. אי-אפשר להוסיף. משקולת ברמת דיוק גבוהה, של אחד חלקי מיליון גר', שזה אי-אפשר לעשות תיקון. 

עוזי מרדכי:

ואם זה פחות עדין?

טימור זרין:

לאחרים אפשר לעשות התאמה, להוסיף עופרת או להוריד עופרת. בדרגה 1F לא ניתן. 2F כן. 

עוזי מרדכי:

אם המשתמש חושב שהוא יכול לעשות את ההתאמה? אתה מכריח אותו לזרוק?

טימור זרין:


אי-אפשר

עוזי מרדכי:

בדרגת 1F הטעות המרבית המותרת היא  5 גרם, מינוס או פלוס. אפשר לעשות התאמה כזאת. 

אדוארד קליינר:

לא, אסור. 

טימור זרין:

במשקלות האלה אין מקום לשים את זה. המשקולת מיוצרת עם מגרעת להוצאת עופרת. במשקולות בדרגה כזאת, אין מקום. 

אדוארד קליינר:

אני מראה משקולת ישנה. יש מקום להוסיף. אני מראה משקולת 2F, כאן אי-אפשר. אין אפשרות פיזית להוסיף. 

חנה טירי:
אני קוראת את תקנות 56-53 בסימן ד'. אני קוראת את תקנות 60-57 בסימן ה'. אני קוראת את תקנה 61 בסימן ו'. כאן אני מבקשת למחוק את סעיף קטן (4), שנכתב שוב בטעות. אני קוראת את תקנה 62. כאן אני רוצה להוסיף עוד יחידת מדידה, לפני היחידות המנויות כאן: "(1): מיליגרם – mg  או מ"ג". והפסקאות הבאות יקבלו מספרים (2)-(3). 

אני קוראת את תקנות 64-63 בסימן ו'. סיימנו את פרק ד'. 

היו"ר משה כחלון:
יש הערות לפרק ד'?

עוזי מרדכי:

יש לי הערה עקרונית. התקנה מתייחסת גם להמלצות, לא רק לדרישות חקוקות בסלע של OIML. אני חושב שלא נכון להפוך את ההמלצות שנמצאות במסמך הבין-לאומי לדרישות מחייבות במדינת ישראל. חוץ מזה, יש מסמכים אמריקניים שונים, כפי שהקריאה עו"ד טירי, ולדעתי צריך להיצמד למסמך אחד על מנת שתהיה אחידות, ולא לקפוץ מדבר לדבר.

טימור זרין:

כל מסמכי OIML הם כחוק בשוק האירופי. כל מדינות השוק האירופי הכניסו את זה כחוק. חוק לשמו, כמו שאנחנו עושים היום. אנחנו חייבים לאמץ את זה. נכון שזו המלצה, אבל בעצם מחייבים אותך לעשות את זה, ואם לא, לא יסחרו אתך. אם לא נאמץ את זה, ניזרק מהסחר הבין-לאומי. 

אדוארד קליינר:

אנחנו חברים בארגון הזה. 

חנה טירי:
אנחנו חברים בארגון הזה. ה-OIML מוציא המלצות, קוראים לזה recommendation. אי-אפשר לכפות על מדינת ישראל שזה יהיה החוק שלה, אבל אם המדינה באמת רוצה לשפר את התחום של משקלות ומידות ואת התחום של ההגנה על הצרכן ואת התחום של הסחר הבין-לאומי והסחר ההוגן – היא צריכה להמליץ זאת בחקיקה.

טימור זרין:

אנחנו חייבים לתת ליצואנים הישראלים להיות צמודים לתקנים בין-לאומיים. כמו שהוא דיבר על ה-NIST.

עוזי מרדכי:

NIS זה מסמך אמריקני, לא תקן בין-לאומי. 

טימור זרין:

אם רפא"ל, התעשייה האווירית, רוצים למכור לארצות-הברית, אנחנו  חייבים להשתמש במדידות של ארצות-הברית. ארצות-הברית דורשת מהמדינה שגופים כאלה יהיו בפיקוח. אם ארצות-הברית תפקח עליהם זה יעלה לתעשייה האווירית פי עשרה או פי מאה, אני לא יודע מה המחיר המדויק. הפיקוח של ארצות-הברית על התעשייה האווירית או על רפא"ל יהיה אז כפול ומכופל. הפיקוח שלי חוסך מהיצואן את דרך הייסורים. 

היו"ר משה כחלון:
בסדר. פרק ד' מאושר עם התיקונים. 

חנה טירי:
אני קוראת את פרק ה': תקנה 65 – שהיא סימן א', ואת תקנה 66 בסימן ב'. בתקנה זו בסעיף (א)(2) צריך למחוק "דיוק". הביטוי צריך להיות "אימות מחדש". אני קוראת את תקנה 67. 

ניר ימין:

בתקנה 66 ביקשת למחוק את המילה "דיוק" מפסקה (2), אבל בסעיף 7(א) לפקודה, שאליה אנחנו מפנים, זה המונח: "אימות דיוק מחדש". אולי כדאי להשאיר אותו, כדי לשמור על הניסוח?

חנה טירי:
הפקודה מדברת על אימות דיוק ועל אימות דיוק מחדש. כשהכנו את התקנות, גם בשלב אישור הנוסח מול משרד המשפטים, הנושא עלה. המונחים באנגלית הם verification  ו-re-verification. הטיעון המקצועי הוא שהפרשנות הנכונה בעברית למונחים היא לא "אימות דיוק". המילה "דיוק" לא נכונה. אלא יש לומר "אימות" ו"אימות מחדש". לכן בדיון מול משרד המשפטים אישרו לנו את הנוסח בהשמטה, אף-על-פי שזה לא תואם את הפקודה. לכן אנחנו מבקשים גם את אישור הוועדה להשאיר את זה כך בתקנות, שיתאם את המונח באנגלית. אנחנו ערים לכך שהפקודה אומרת אחרת. בחקיקה הראשית נתקן. 

ניר ימין:


תעשו התאמות בתיקון הפקודה?

חנה טירי:


בחקיקה החדשה. 

טימור זרין:

התקנות של היום, משנת 1963,  לא מדברות לא על "אימות" ולא על "אימות דיוק" בכלל כתוב "כיול". הן בכלל לא תואמות את הפקודה. 

חנה טירי:
גם המונחים בפקודה לא נכונים מבחינת הפרשנות שלהם. 

עוזי מרדכי:

אני מבקש להתייחס לסעיף 67. יש בסעיף הפניות לכמה מסמכים שונים ומשונים. מסמך OIML, תקנים ישראליים, הדירקטיבה. אני רוצה לשאול את המפקח על המשקלות והמידות אם נבדקה ההתאמה בין כל המסמכים. האם יכול להיות שמחר יצרן מאזניים יימצא עומד מול דרישות סותרות בין המסמכים. הדברים צריכים להיות ברורים בהרבה, כי יש להם משמעויות טכניות וכלכליות. לא יכול להיות שהם יהיו כל כך מעורפלים. 

טימור זרין:

אני מבקש להסביר. הבדיקה נעשית לפי מסמכי OIML שאנחנו מאמצים. אין שם פירוט של תאימות מגנטית. למשל, אם הטלפון הנייד שלי נמצא ליד מאזניים זה יוצר הפרעה אלקטרומגנטית שמשפיעה על הדיוק של המאזניים. יש תקן ישראלי שמחייב אותי לעבוד לפיו. זה תקן ישראלי רשמי שאני מחויב לעבוד לפיו. 

עוזי מרדכי:

איזה תקן?

חנה טירי:

961, תאימות מגנטית. 

עוזי מרדכי:

יש לו המון חלקים, לאיזה חלק הכוונה? איזה חלק של 961?

טימור זרין:

כתוב "מתיישבות". 

אדוארד קליינר:

אנחנו מדברים רק על מכשירי שקילה. יש שם עוד דברים, ובטח שזה לא שייך. 

עוזי מרדכי:

צריך לרשום: "לעניין תאימות אלקטרו מגנטית צריך לבדוק לפי תקן 961, חלק 1.02 שלו", או משהו כזה. הדברים צריכים להיות ברורים. 

אדוארד קליינר:

אין בעיה, נוסיף. מקובל. אני חושב שזה חלק 12, אבדוק. 

חנה טירי:
אני קוראת את תקנות 69-68 בסימן ג'. בתקנה 69, בסעיף קטן (1) צריך להיות כך: "שם היצרן או סימן מסחרי; ואם המכשיר מיובא – שם היבואן וכתובתו". 

טימור זרין:

שיהיה גוף שאליו פונים. 

חנה טירי:
אני משלימה את קריאת סעיף 69.

היו"ר משה כחלון:

מה זה "שנת"? לא שרק את זה אני לא מבין, אני לא מבין הרבה.

טימור זרין:

רמת הדיוק של המכשיר נמדדת לפי השנת, כל הקווים על הסרגל הם שנתות. 

עוזי מרדכי:

אני מבקש להעיר לתקנות 69-68. יש תקנים אחרים, לבד מהתקנים הבריטיים, שחלים כאן. יש גם הדירקטיבה האירופית, 90-384, יש גם תקן אירופי EN, והוא הרבה יותר חזק מבחינה הייררכית מהתקנים שמוזכרים כאן. אז למה מחילים דווקא את התקנים האלה? 

אני רוצה לומר ליושב-ראש שכל הנושא של הבדיקות לפי התקנים, יש לו משמעויות כספיות אדירות. אלו בדיקות מאוד מאוד יקרות. 

היו"ר משה כחלון:
על מי זה חל?

טימור זרין:

אני מצטער, אנחנו בודקים פה מאזניים לשימוש אישוי וביתי. נניח שהרופא החליט שאני צריך לעשות דיאטה ואני רוצה לקנות מאזניים כדי לשקול את עצמי. אילו עלויות יכולות להיות לבדיקה כזאת של מאזני אדם? פעם אחת אני רוצה להגן על הציבור. יש יבוא גדול מאוד. 

היו"ר משה כחלון:
אתה בודק מדגמית. 

טימור זרין:

אני בודק פעם בחמש שנים. אם הוא רוצה להביא מיליון מכשירים כאלה, אבדוק אחד ממיליון, כדי להגן על הצרכן. אני רוצה שהמשקל יהיה אמין. העלות הגבוהה שמדובר עליה היא 300 ש"ח לחמש שנים, והוא יכול להביא מיליון מוצרים. זה רק אישור דגם. 

חנה טירי:
לא עושים כאן אימות מחדש, אלו לא בדיקות תקופתיות. 

עוזי מרדכי:

לגבי סעיף 69, סעיף קטן (6): אם המוצר יוצר על-פי תקן מסוים, צריך לסמן את שם התקן. כאשר מדובר בתקן ישראלי, זה אסור על-פי חוק התקנים. אסור לסמן מוצר באופן שעלול לעורר את הרושם שיש לו תו תקן. 

חנה טירי:
זה רק שם התקן. 

היו"ר משה כחלון:
את כותבת על המוצר "עומד בתקן הישראלי", ובכך את נותנת לו מקדמה כלשהי, אני מבין שזה אסור לפי החוק. 

טימור זרין:

אנחנו מקבלים את ההערה. אנחנו מבקשים למחוק את זה. יש מקומות שמחויב לציין לפי איזה תקן. אם יצרן מייצר לפי תקן אמריקני או בריטי, אנחנו בודקים את התקן. 

היו"ר משה כחלון:
בטוח? אפשר לבדוק את זה לפי חוק התקנים. אתה יודע שזה נכון?

טימור זרין:

יש לי מסמכים שכתוב בהם שצריך לסמן את המוצר, לומר על-פי איזה תקן יוצר. זה לא חובה. 
עוזי מרדכי:

אם אלו תקנים זרים, אולי זה מותר. תקן ישראלי, זה אסור. מותר לסמן מוצר כזה רק אם יש תו תקן, רק אם הוא על-פי פיקוח של מכון התקנים. 

טימור זרין:

יש תו תקן. 

עוזי מרדכי:

כדי לסמן מוצר בתו תקן צריך פיקוח של מכון התקנים, ואם היצרנים לא עומדים בזה? 

טימור זרין:

אני מוכן להוריד את זה. 

היו"ר משה כחלון:
אפשר להוריד, ואפשר לכתוב "כפוף לכל דין", ואז אם זה נוגד את חוק התקנים, זה לא יחול. 

חנה טירי:
לא, נוריד את זה. 

היו"ר משה כחלון:
אל תמהרו להוריד. אני מציע נכניס את הנוסח שאני מציע, ואם יהיה צורך להוריד, תורידו. 

חנה טירי:
בסדר. אני קוראת את סעיפים 73-70. 

עוזי מרדכי:

בסעיף 73, יש בעיה, רוצים לבדוק בדירות את המשקלים?

חנה טירי:
אישור דגם.

טימור זרין:

מה שמך, סליחה?

עוזי מרדכי:

אתה לא יודע מה שמי, ואתה חושב שאני מאיגוד לשכות המסחר.

טימור זרין:

לכן אמרתי שאני מזמין אתכם לשיתוף פעולה בינינו. תשע שנים לא ראיתי אתכם, לכן אני לא מכיר אותך. אני לא נכנס לבתים כי אני לא עושה בדיקת אימות דיוק מחדש. אין פה בדיקה תקופתית, יש בדיקת דגם. אנחנו לא רואים את הלקוח הסופי אלא את היבואן או היצרן. אנחנו לא רואים את המשתמש. 

חנה טירי:
אני עוברת לחלק 2. אני קוראת את תקנות 75-74. בתקנה 75(1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". 


אני קוראת את תקנות 77-76. 

קריאה:

לגבי תקנה 76(5), סימון ט' לטון זה לא כל כך טוב, זה יכול להביא לטעות. טון כותבים "טון". 

חנה טירי:
כך זה בתקנים. אני לא יכולה לכתוב קיצור אחר. 

לאה ורון:

תבדקו את ההערה.

טימור זרין:

אנחנו בודקים.

חנה טירי:
בתקנה 78 בטבלה יש כמה תיקונים: כתוב "דרגת דיוקI" ואפשר להוריד את ה-I הזה. מתחת לעמודת "טעות מרבית מותרת" יש שתי עמודות: "אימות" ו"אימות מחדש", כמו שהסברנו קודם.  

אני קוראת את תקנה 79. צריך לכתוב כאן "במכונת שקילה" ולא "מכונת שקילה". תקנה 102 י"ז מדברת על הדרישות ממתמרים. גם המתמר עצמו צריך לעמוד בדרישות, בהתאם לפרק אחר, בהמשך. 

עוזי מרדכי:

ארצה להעיר על כך בהמשך. אני יכול להעיר גם עכשיו: אני חושב שהתקנות האלה לא צריכות לכלול מתמרים. 

חנה טירי:
אני קוראת את סימן ד', תקנות 81-80. גם בתקנה 81(1) צריך להיות: "שם היצרן או סימן מסחרי; ואם המכשיר מיובא – שם היבואן וכתובתו". 

אני קוראת את תקנות 83-82. 

היו"ר משה כחלון:
מה זה מאזני סרט?

טימור זרין:

הסחורה עוברת הסרט, והוא נשקל בזמן התנועה. 

חנה טירי:


אני קוראת את תקנה 84.

אני עוברת לחלק 2 – תקנות 86-85. בתקנה 86(1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". 

אני קוראת את תקנות 89-87. 

אני עוברת לחלק 3 – תקנות 91-90. בתקנה 91(1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". אני קוראת את תקנות 93-92. 

לאה ורון:


מהם מאזני מילוי?

טימור זרין:

מאזניים ששוקלים תרופות או בושם, למשל. הם נותנים את המידה המדויקת שיש להזרים לבקבוק בושם, למשל. שם זה הסטיות הכי גדולות. בקבוק בושם קטן יכול לעלות 200 ש"ח או 1,000 ש"ח, ובטעות הכי קטנה יש לצרכן הפסד גדול. 

אדוארד קליינר:


ואנחנו לא בודקים את זה. 

טימור זרין:

עכשיו נבדוק את זה. 

לעניין הקיצור של טון, צריך לכתוב ט' לפי התקן הישראלית.  

ניר ימין:

בתקנה 91 יש טעות סופר, אחרי סעיף קטן (9) מופיע סעיף קטן (11), צריך לתקן כאן. 

חנה טירי:

אני קוראת את תקנה 96. 

אני עוברת לחלק 4 – תקנות 96-95. בתקנה 96(1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". אני קוראת את תקנות 99-97. 

אני עוברת לחלק 5.

אדוארד קליינר:

מאזני הופר – לוקחים חומר בתפזורת, שוקלים, ושמים במקום. 

חנה טירי:

אני קוראת את חלק 5 – תקנות 101-100. בתקנה 101(1) צריך לכתוב: "שם היצרן או סימן מסחרי; ואם המכשיר מיובא – שם היבואן וכתובתו". אני קוראת את תקנות 102-102ב. 

אני עוברת לחלק 6 – תקנות 102ג-102ד. בתקנה 102ד(1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". אני קוראת את תקנות 102ה-102ז. 

אני עוברת לחלק 7 – תקנות 102ח-102ט. בתקנה 102ט(1) צריך לכתוב: "שם היצרן או סימן מסחרי; ואם המכשיר מיובא – שם היבואן וכתובתו". בתקנה זו יש לתקן טעות סופר במספור הסעיפים. אני קוראת את תקנה 102י. בכותרת האמצעית של הטבלה כאן צריך לכתוב: "חומר המותר באריזה" ולא "חוסר". 

קריאה:

בטעות המרבית המותרת, באימות יש מידה מסוימת ובאימות מחדש המידה שונה. 

טימור זרין:

את אימות הדיוק עושים לפני שמוכרים את המוצר לקליינט. כשיבואן מייבא עמדת תדלוק, אימות דיוק זה עוד לפני שהתחנה מוכרת את הדלק. שם רוצים סטייה גבוהה יותר. באימות דיוק מחדש זה כבר בשימוש, גלגלי השיניים נשחקו, ואז נותנים אפשרות לטעות מותרת שהיא כפולה ממה שקיים. 

היו"ר משה כחלון:
אבל לטובת הצרכן? כי אם מלכתחילה הוא מקופח ב-0.5% ואחר כך זה 1%. זה שבעל תחנת הדלק מקופח, זה לא נורא. 

טימור זרין:


בדרך כלל זה לטובת הצרכן, אגב. 

חנה טירי:
אני קוראת את תקנה102יא. 

אני עוברת לסימן ה' – אני קוראת תקנות 102יב-102יג. בתקנה יג (1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". 

אני קוראת את תקנות 102-יד-102טו. 

ניר ימין:

ב-102יב(3) יש שוב אזכור של תקן ישראלי. בעקבות ההערה קודם, גם כאן צריך להוסיף משהו?

חנה טירי:
נרשום את הסעיף בתקן. כמו בהערה הקודמת. 

אני קוראת את תקנה 102טז. 

היו"ר משה כחלון:

מה זה "מתמר", שמופיע בסימן הבא?

טימור זרין:

בעבר היו מאזניים מכניות, כף וכף. היום הם אלקטרוניות, יש תא עומס, חתיכת ברזל, שעליה יש חוטי חשמל. ברגע שלוחצים על העומס, חוטי החשמל מתקערים או יש פיתול, תלוי במכשיר. ברגע שהגודל משתנה נוצרת התנגדות, והיא עוברת לתאים, ואז אנחנו רואים את המשקל על הצג הדיגיטלי. על-פי העומס שעל תא העומס. הוא מודד עומס כתוצאה מלחץ או פיתול או משיכה. 

היו"ר משה כחלון:

בסדר. מר מרדכי, אמרת שתגיב על הפרק הזה?

עוזי מרדכי:


אחרי קריאת הפרק אעיר לסימן ה' ולסימן ו'. 

חנה טירי:
אני עוברת לסימן ו' – תקנות 102יז-102יח. בתקנה 102יז(3) נעשה שינוי, כפוף להערה הקודמת. בתקנה 102יח(1) יש לכתוב: "שם היצרן או סימן מסחרי; ואם המכשיר מיובא – שם היבואן וכתובתו". 

102יז, גם כאן יש תקן ישראלי, כפוף להערה הוקמדת, 102יח, תיקון לפסקה (1), תיקון טעות סופר במספרים. 

עוזי מרדכי:

אני רוצה להפנות אתכם לתחילת הפרק, בעמ' 13 יש הגדרה של מתמר ושל ראש שקילה. בניגוד לכל ההגדרות, שמדברות במפורש על מכונות שקילה, כאן מדובר במפורש או על רכיב של מכונת שקילה או על חלק ממכונת שקילה. 

אנחנו חושבים שהרגולטור לא צריך להתערב בתהליכי ייצור, היצרן עושה שיקולים באילו רכיבים להשתמש. התפקיד שלו להבטיח שהתוצאה הסופית תתאים לתקנות. לכן לדעתי כל הנושא של מתמרים וראשי שקילה לא צריך להיכלל בתקנות הללו. יש להוציא את זה. די בפיקוח על מכונת השקילה והתוצאה שהיא נותנת בסופו של דבר. אני מבקש זאת בהתאם להגדרות שנקבעו בתחילת הפרק. אלו רכיבים. זה כמו שיפקחו על חלקי חילוף ועל חלקים שהיצרן משתמש בהם כדי להרכיב דברים.

אדוארד קליינר:

זה לא חלקי חילוף.

טימור זרין:

זה כמו לבקש שמשרד התחבורה לא יתערב במנוע של המכונית. המתמר, תא העומס, הוא המנוע של מכשיר המדידה. בלי זה הוא לא קיים. 

עוזי מרדכי:

המתמר כשלעצמו הוא חתיכת ברזל, בלעדיו אין שקילה. הוא לא מכונת השקילה, הוא רכיב שמשתמשים בו כדי להרכיב את המוצר הסופי, שעליו צריך לפקח. 
היו"ר משה כחלון:
אבל בעמ' 13 כתוב שצריך לפקח על רכיבים, אז זה בסדר. יש הערה נוספת? מה לגבי ראשי שקילה? 

טימור זרין:

לגבי ראשי שקילה, זה אותו דבר, זה חלק מהמאזניים. במאזניים לשקילת 50 ק"ג תפוחי אדמה, למשל – צריך לראות שזה אכן 50 ק"ג – אי-אפשר לראות בלי ראש השקילה, זה הצג. 

גם החוק מחייב אותי. הלקוח חייב לראות את ראש השקילה, צריך לדעת מהו גודל האות, מה המרחק שממנו אפשר לקרוא את האותיות. על כל זה צריך לפקח, כדי להגן על הצרכן. אי-אפשר להסתיר ממנו את ראש השקילה. אני חייב להגן על הצרכן. 

היו"ר משה כחלון:
לדברי מר מרדכי לא צריך לקחת כל חלק ולבדוק, אלא לבקר משקל. ברור שצריך להיות לו ראש שקילה כזה ומתמר כזה וכו'.

טימור זרין:

אבל זה נייד. אפשר להעביר ממאזניים למאזניים. זאת הבעיה. ברגע שאני מאשר את הפריט, זה נודד. 

היו"ר משה כחלון:
אפשר להעביר את ראש השקילה ממקום למקום?

טימור זרין:

בוודאי. מי שקובע זה המתמר או תא העומס. 

לאה ורון:

אפשר לקחת את ראש השקילה או המתמר ולהעביר אותם ממאזניים למאזניים?

טימור זרין:

כן. 

חנה טירי:
התקנות הבאות עדיין עוסקות במתמרים, אבל מבחינת סדר התקנות זה סעיף גדול 3, תיקון פרק ו' ותוספת פרק. 

אני קוראת את סעיף 3 – תקנות 105-103. 

טימור זרין:

רציתי להוסיף שכאן אני לא עושה בדיקות שגרתיות, כי אני כבר עושה אותן במוצר עצמו, כמו שאמר מר מרדכי. אישרתי את הדגם, ואז אפשר להעבירו ממכונה למכונה כמה שרוצים. במכונה אני עושה בדיקת כיול. 

חנה טירי:
סיימנו את הפרק של מכשירי שקילה. פרק ו' עוסק במכשיר למדידת לחץ אוויר אוויר.

היו"ר משה כחלון:
אאשר כל התקנות עד פרק ו, בתיקונים שסוכמו, חלקם תיקונים של התאחדות התעשיינים. עוזי תרם לנו הרבה לדיון. אם כן, זה מאושר עד פרק ו'.

חנה טירי:
אני קוראת את פרק ו' – תקנות 107-106. בתקנה 107(4) יש אותה הערה כמו שהיתה קודם לגבי התקן הישראלי. 

דורון רוזנטל:

 OIML R23הוא ישן, הוא מתייחס רק לשעונים אנלוגיים, כפי שאנחנו קוראים להם בשפה העממית. הוא מדבר על מרחק בין שנתות, אורך המחוג ודברים מהסוג הזה. 

חנה טירי:

אבל יש מכשירים כאלה. 

דורון רוזנטל:

אבל אם הולכים לעתיד, הרי היום כמעט אף אחד לא יקנה מכשיר מהסוג הזה, שהיום כל חבורת הדלק מוציאות אותו בהדרגה. במקרה הזה המסמך הזה קצת בעייתי. עברתי עליו יותר מפעם אחת. זו הפנייה בעייתית. 

נמרוד רביד:

אבל יש לנו כמה הערות, נעביר את ההסתייגויות שלנו בסוף הקריאה. 

חנה טירי:
אני קוראת את תקנה 108. רק כדי להסביר, פסקל היא יחידת מדידה מטרית, והמפקח יכול לאשר גם יחידות שאינן מטריות, כי הן היום בשימוש. 

דורון רוזנטל:

עוד מילה בנושא זה: לגבי פסקל, אומנם זו יחידה מטרית מקובלת בהנדסה ובמטרולוגיה וכו', אבל בעולם מדידות הרכב לא מכירים את זה. 

חנה טירי:
לכן אמרנו שיש אחרים. 

דורון רוזנטל:

המינוחים שלנו הם PSI ו-BAR. המספרים 28 ו-30 לגבי מילוי אוויר – זה PSI. 

חנה טירי:
אנחנו מאפשרים PSI, אבל לפי פקודת המשקלות והמידות השיטה היא מטרית. פסקל  היא שיטה מטרית. 

דורון רוזנטל:

PSI זו יחידה אמריקנית-בריטית ארכאית. אבל אימצנו אותה בלית ברירה. זה מה שמשתמשים בו. כל מה שהנהגים יודעים זה ב-PSI.

טימור זרין:

בכל מקרה, גם הבריטים עוברים לשיטה המטרית. כבר יש קילוגרם ולא ליברות וכו'. 

עוזי מרדכי:

המשמעות של מה שאומרת עו"ד טירי היא שהתקנה כאן חורגת מתוקף הפקודה שממנה נגזרה, שהרי הפקודה אינה חלה על יחידות של ק"ג/מטר/שנייה – וזה פסקל. נשאלת השאלה אם אפשר להכניס בתקנות יחידות מידה שלא מופיעות בפקודה. 

חנה טירי:
זאת שאלה טובה. מבחינה משפטית זו שאלה טובה. הפקודה אומרת שיחידות המידה למאזניים שמשמשים למסחר יהיו מטריות. פה אפשר לומר שאנחנו עוסקים במכשירים שמשמשים למסחר. 

קריאה:

אוויר זה לא למסחר, לא קונים ולא מוכרים. 

חנה טירי:

אם זה לא למסחר, אז יש לי פחות בעיה, כי הצו שמחייב שימוש ביחידות מידה מטרית מדבר על מסחר. 

עשהאל ירון:

אל תבלבלו את האזרחים, זה לא טוב. 

טימור זרין:

לכן אנחנו מכניסים את האפשרות הזאת, PSI. הוא רוצה לבלבל את האזרחים. 

חנה טירי:
מבחינתנו היינו מזכירים רק שיטה מטרית, אבל אנחנו רוצים להקל על התעשייה ולא להעמיס עליה. אמרנו שנאפשר שימוש ביחידות מידה שאינן מטריות. מבחינה משפטית, אם מדובר במכשירים שאינם לשימוש מסחרי כהגדרתו בפקודה אלא הנימוק הוא בטיחותי, מבחינה משפטית אפשר לאפשר חריגה כזאת. 

היו"ר משה כחלון:
אז מוסיפים את האפשרויות האחרות. נמשיך. 

חנה טירי:
אני קוראת את תקנה 109. כאן יש טעות. בטור הרביעי משמאל כתוב 1.00 PSI פלוס/מינוס צריך לתקן ל-1.16.

אני קוראת את תקנות 111-110. 

אני קוראת את סעיף 4, סעיף התחילה. נתנו זמן להיערך. 

עשהאל ירון:

אני רוצה לומר כמה דברים עקרוניים. אני לא רוצה להתערב בנושא של התאחדות התעשיינים, אבל הנושא של אישור דגם הוא דבר מאוד עקרוני. למעשה, זה שייך לכול. נניח שדגם אושר, אחרי הבדיקות שלו. הכול טוב ויפה. לאחר מכן כל השוק קנה את המכשיר. אחר כך קרה מה שקרה, וטימור ראה שעשה טעות בבדיקות שלו, והמכשיר לא תואם את הדרישות שלו. מה עושים? באים אלינו ואומרים: זרקו את המכשיר. 

מי ישלם בגין הנזק? טימור? המדינה? כרגיל הצרכן, או במקרה הספציפי הזה הספק שנותן את השירות. צריך לחשוב על זה, זו בעיה קשה. בעיה אמיתית קשה. 

היו"ר משה כחלון:
אתה מציע שלא יבדקו ואז לא ידעו?

עשהאל ירון:

לא אמרתי דבר כזה. אני אומר: שיבדקו טוב יותר. יש תהליך מסודר, במדינות אחרות, תהליך מוסדר וארוך יותר. זה תהליך שבו רישום הדגם לא מסתמך רק על ספרות כזאת או אחרת. 

היו"ר משה כחלון:
זה לא נוגע לתקנות. 

עשהאל ירון:

יש פה אישור דגם. 

היו"ר משה כחלון:
אפשר לומר את זה על הכול: אתה יכול לבטוח ברופא שמנתח, אבל חוץ מהרופא שקובע מוות, תמיד יכולה להיות טעות. 

עשהאל ירון:

נכון, אמרתי שזה נכון לכול, אפילו לקטע של מכשירי מדידה, מאזניים. אגב, יש לנו בעיה כזאת עם המשרד לאיכות הסביבה. בעיה אמיתית כזאת. הממונה אישר, והיום הוא אומר שטעה. זה המון כסף. 

היו"ר משה כחלון:
זה יכול להיות בכול. בשנה האחרונה שמעתי שחלב גורם סרטן, אחר כך אמרו שסולר ועוד ועוד. מה נעשה?

עשהאל ירון:

אני מסכים, אני רק רוצה שהרגולטור יבדוק טוב יותר.

טימור זרין:

אני מבטיח להשתדל. 

עשהאל ירון:

אנחנו מקדמים בברכה כל דבר, אנחנו אוהבים את הקטע הזה. מתפקידנו לשמור על הבטיחות של הנהג ועל בטיחות האוכלוסייה, גם אנחנו נהגים, כמוך וכמו טימור וד"ר קליינר. קיבלנו פרק זמן קצר מאוד כדי לקרוא את זה. אמנם זה פרק קצר, אבל יש לנו מה להגיד. אני חושב שהנושא עמוק ורציני מכדי שנאשר אותו ברגע. אנחנו מבקשים שיהוי של 30 יום או 45 יום או 60 יום, כדי לשבת עם המשרד ולנסות לגבש את כל זה. אני מדבר רק על שעוני אוויר. 

מעבר לזה, כתוב שהתקנות ייכנסו לתוקף בתוך 30 יום. יש פה בעיה. אנחנו צריכים ימי חסד. אי-אפשר מהיום למחר לצייד את 800 התחנות שלנו בשעוני אוויר כאלה. זה לא פשוט, אלו שעונים שלא מייצרים בארץ, בדרך כלל מייבאים אותם מארצות-הברית.. אני גם רוצה לבדוק הכול, אני רוצה שטימור יאשר דגם, לראות שהכול בסדר. שלא יהיו פדיחות. 

מתי  יצחק:

שלא נעמוד בלי שעונים בתחנות. 

דורון רוזנטל:

שלא נהיה עבריינים. שעונים כבר יש. 

חנה טירי:
לתשומת לב הוועדה אני רוצה לומר שהדיון הראשון בתקנות היה ב-19 בינואר 2004, היו פה נציגי חברות הדלק, הם הביעו הסכמה בתחום, יש פה נציגים. 

היו"ר משה כחלון:
גם עכשיו הם מביעים הסכמה. 

חנה טירי:
נכון, אבל מאז 2004 העברנו להם את החומר.

עשהאל ירון:

לא נעשה כלום בנושא. 

חנה טירי: 

שנתיים וחצי, לא פניתם אלינו אף פעם, זה חוסר תום לב לדרוש את זה היום, כשזה היה מול העיניים שלהם. 

היו"ר משה כחלון:
עו"ד טירי, תמיד טוב ונעים כשנענים לדרישות שלך, אבל לפחות נשמע את הדרישות שלהם. מר ירון, אתם לא ערוכים ב-30 יום להתקין את השעונים, כך אתה אומר. לגבי התנאים עצמם בתוך הפרק, יש לכם בעיה? 

עשהאל ירון: 

אנחנו רוצים ללמוד את זה, לא קיבלנו די זמן לשבת על זה. אנחנו רוצים לשבת אתם, אנחנו אתם בהרבה קשרי עבודה. אנחנו רוצים פרק זמן של 60 יום לשבת בינינו אתם. אני מקווה שזה זמן מספיק על מנת לסדר את הדבר, ואז לאשר את זה בוועדה. 

וכמו שאמרתי, מעבר לזה צריך גם ימי חסד, כדי ליישם את הדברים. 

היו"ר משה כחלון:
בעקבות ההערות של "סונול" אני מציע שנאשר את התקנות, עם שינויים, והמכתב על התקנות יצא רק בסוף דצמבר, בעוד 30 יום בערך. מ-30 בדצמבר יהיה עוד חודש עד התחילה, וזה יהיה כבר 30 בינואר. במהלך הזמן הזה תשבו ביניכם ותראו אם יש מקום לשינויים. אם אשתכנע שיש מקום לשינויים, נביא לדיוק מחדש רק פרק ו'. כי כל היתר מאושר. 

לאה ורון:

ואז יצא אישור לכל הפרקים למעט פרק ו'. 

חנה טירי:
כלומר, האישור יצא רק ב-30 בדצמבר, ואז התחילה תהיה 30 ימים אחר כך. כדי לתת ימי חסד. 

היו"ר משה כחלון:
כן, כדי שהם ישבו אתכם שוב על פרק ו'. תקבלו גם אישור על פרק ו', אבל אם השינויים שהם יבקשו ייראו משכנעים, נחזיר לדיון רק את פרק ו'. אם לא, הכול ירוץ.

עשהאל ירון:

בסדר. לגבי ימי החסד, את זה נקבע אתם? 

היו"ר משה כחלון:
יש לכם חודשיים. 

חנה טירי:
ואם לא תהיה הסכמה?

היו"ר משה כחלון:
אם לא יהיו הסכמות, נזמן אתכם לדיון על פרק ו'. אני רוצה לתת לכם להתקדם. 

עשהאל ירון:

אני רוצה לחדד את הבקשה שלי: 60 הימים שקיבלנו הם לטובת מה שכתוב כאן. אני מדבר על היישום. 

היו"ר משה כחלון:
אני לא יכול לעצור את כל המדינה בגלל הנושא שלך. 

עשהאל ירון:

אחרי שנסכים על התקנות ונגיע להסכמות, מה הלאה? תוך 30 יום לאחר מכן אצטרך להתקין בכל התקנות? אני לא יכול. 

טימור זרין:

אני רוצה להציע הצעה. אני חושב שחייבים לאשר את התקנות כמו שהן, ואני מאמין שגם חברות הדלק יסכימו. כי לבדוק את כל השעונים המכניים אפשר להמשיך לבדוק לפי הסטייה המרבית המותרת. אתה לא מתבקש להחליף שום שעון מכני. אין בעיה לאשר את זה. וכל מה שמיובא מחוץ-לארץ, לפי מה שכתוב פה אין בעיה. 

הבעיה זה הדגמים של מה שהיום נמצא בתחנות הדלק. אני חושב שאם יש אפשרות, היושב-ראש יכול להחליט לתת להם ארכה של שנה להחלפה, רק לגבי הדגמים שנמצאים היום בתחנות הדלק. שנה זה מספיק. 

עשהאל ירון:

אנחנו רוצים יותר, זו הוצאה ענקית.

טימור זרין:

השעונים האלה זולים. 

עשהאל ירון:

600-500 דולר. 

טימור זרין:

אסביר את המשמעות. כשאני בא לנפח צמיג בתחנת דלק, וכבר יש בו 100 PSI נניח, סתם מספר. אני מכוון את השעון ל-22 PSI, שזה מה שדרוש לי, והשעון לא יודע שכבר יש 100 PSI בגלגל, והוא יכול להתפוצץ – וזו סכנת חיים. בתקנה אנחנו קובעים שהשעון צריך לבדוק גם מה הלחץ בגלגל, כי אולי צריך לשחרר לחץ. זה גם מסוכן מאוד, לא בטיחותי, וזה גם שוחק את הצמיג. וצמיגים עולים היום הרבה. 

את כל התקנה אפשר לאשר, ורק לפרק של אישור הדגם של השעונים הישנים, של מה שמונח, ניתן פרק זמן של שנה כדי שהם יוכלו להחליף. 

חנה טירי:
אולי להוסיף תקנה.

טימור זרין:

זה חיי אדם. 

עשהאל ירון:

אין לנו ויכוח. אנחנו רוצים יותר זמן, שנתיים אפילו. היום בפועל, כפי שטימור אמר, אם חלילה יש לו 100PSI  בצמיג וצריך רק 22 PSI, השעון האנלוגי פשוט לא ממלא אוויר. השעון החדש עושה משהו יותר טוב, אומר כמה לחץ יש ומוריד את הלחץ. 

היו"ר משה כחלון:
יש שעונים אנלוגיים שלא יודעים להגיד ללקוח שהוא בסכנת חיים. 

עשהאל ירון:

נכון. יש המון כאלה, לכל חברות הדלק. אנחנו רוצים יותר זמן של חסד, לפחות שנתיים כדי להתארגן, כי זה המון כסף. יש קרוב ל-1,000 תחנות דלק במדינה, רוב השעונים אנלוגיים. 

נמרוד רביד:

אני מחברת "פז". ראשית, התחלנו להכניס את המכשירים החדשים לתחנות. יש לנו כמה עשרות שעונים חדשים, עשרות בודדות. ל"פז" יש כ-260 תחנות, אבל המספר גדול יותר, כי יש גם תחנות חצר, לקוחות פרטיים. צריך להחליף כ-450 מכשירים רק ב"פז". אני לא יודע כמה יש ב"סונול". 

היו"ר משה כחלון:
אתם יודעים על אסונות שנגרמו בעקבות זה?

טימור זרין:

אני לא מכיר באופן אישי מתחום העבודה אלא כאזרח שקורא בעיתונים. לא מזמן, לפני כשנה, עשו סקר והתברר ש-90% משעוני לחץ האוויר לא מתאימים.

עשהאל ירון:

אבל אסונות לא קרו, חלילה. 

נמרוד רביד:

אגב, בסקר הזה חברות הדלק יצאו טוב מבחינת התוצאות. אני מדבר על הטכניקה. מילה לגבי העלות: דיברתם על עלות המכשיר, אבל יש גם עבודה של קבלן. העלות היא גדולה פי שלושה ולפעמים פי ארבעה ממה שצוין. 

כדי לקנות כמויות כאלה צריך לעשות מכרז. אנחנו חברה רצינית, אנחנו לא ניגשים ליצרן הראשון שמציע לנו הצעה. ההליך הזה נמשך זמן. "פז" יצאה עכשיו בהנפקה לבורסה, ובכלל צריך שקיפות בעניינים שלנו. שנית, התקנה בשטח. היא נמשכת זמן. אז לוקחים קבלן, הוא עושה התקנה או שתי התקנות ביום. אם נכפיל את זה בכמויות, זה דורש זמן. 

היו"ר משה כחלון:
כמה זמן דרוש לכם?

נמרוד רביד:

לפחות שנתיים. 

עשהאל ירון:

בתהליך מסודר ומובנה.

מתי יצחק:

שנתיים זה לכל החברות. 

צבי קורמן:

לפחות שנתיים. אבל לא את זה רציתי להעיר. 

טימור זרין:

יש דוח מבקר המדינה שדורש להתקין את התקנות האלה מה שיותר מהר, גם בתחומי מים וגז וכו'. מבקר המדינה בדק את כל התחומים. 

צבי קורמן:

יותר מדי מדברים על אוויר, יש דברים שונים שקורים תוך כדי נסיעה. תאר לך שרכב נוסע בכביש לוהט לאילת, ואולי בתל-אביב הוא לא מילא נכון את האוויר. אתה יודע מה קורה לצמיג כשהוא על כביש לוהט? נפח האוויר מתרחב, יש פה מהנדסים שיגידו לך בכמה זה גדל. הצמיג הזה נוסע באירופה על כביש קר, ושם האקלים שונה. 

היו"ר משה כחלון:

מה אתה מציע? 

צבי קורמן:

מה שיש היום הוא די תקין. עוד לא שמעתי על תאונה, ואני יותר מ-45 שנה בענף. לא שמעתי שבגלל אוויר מישהו ברח מהכביש וצמיג התפוצץ. 

לאה ורון:

שמענו על כך בוועדת המשנה למאבק בתאונות דרכים. בהחלט שמענו על אסונות ותאונות בשל צמיגים שהתפוצצו. 

דורון רוזנטל:

רוב המקרים של האסונות בעקבות לחץ נמוך, לא בעקבות לחץ גבוה. לחץ גבוה גורם לשחיקה יותר גבוהה של הצמיג, אבל האסונות נגרמים בגלל לחץ נמוך. אין בעיה עם לחץ נמוך, וגם למשרד התעשייה, המסחר והתעסוקה אין בעיה עם הלחץ הנמוך. כי השעון האנלוגי משלים אוויר, ויגיע ללחץ הנכון. הבעיה היא להגיע ללחץ הנכון כשהלחץ גבוה יותר. כאן אנחנו בבעיה. כדי להציג בכל התחנות מכשיר שיודע לעשות את זה, נדרש זמן. 

עוזי מרדכי:

בלי להפחית מהחשיבות של בדיקת לחץ בצמיגים, בעיניים רחבות יותר, שרואות את כל הדרישות, אני חושב ש-30 יום, כפי שזה קבוע כרגע, זה מעט מדי למימוש התקנות. אני מבקש שתינתן תקופה ארוכה יותר, כדי שגם התעשייה תוכל להיערך לכל הדרישות שעולות מהסעיפים. 

היו"ר משה כחלון:
טימור, יש לי שאלה. למה כתבתם 30 יום אם אתה מדבר עכשיו על שנה?

טימור זרין:

אני מדבר רק על סעיף מסוים. 

היו"ר משה כחלון:
למה לא כתבתם את זה? אם היינו מאשרים 30 יום, היינו הופכים אותם לפושעים תוך שנה. 

אדוארד קליינר:

אנחנו חייבים לדרוש מייד. זו דרישה מטרולוגית.

היו"ר משה כחלון:


אבל זו גזירה שהציבור לא יכול לעמוד בה.  נאפשר 18 חודשים לעניין הזה, רק לעניין האנלוגי הקיים היום. 

עוזי מרדכי:

מה לגבי כל הפרקים האחרים?

היו"ר משה כחלון:
יהיו חודשיים. בעוד 30 יום יצא מכתב מטעם מנהלת הוועדה, עם תחולה ל-30 יום. 

טימור זרין:

זה לא משפיע על התעשייה, זה משפיע על יבואנים וכו'. לתעשיינים אין בעיה. זה יכול להיות אתמול. 

נמרוד רביד:

אני מבקש להעיר הערה קטנה: מה שקרה עכשיו רק מראה כמה חשוב לדבר אתנו לפני שמביאים לכאן תקנות. אפשר להביא תקנות נכונות שכל הצדדים יכולים לעמוד בהן. 

עשהאל ירון:

אז יש לנו 60 יום לעבור על מה שכתוב. 

היו"ר משה כחלון:
כן, ואם יהיה צורך נחזור לכאן. כדי להחליף את השעונים האנלוגיים יש לכם 18 חודשים. אני מאוד מקווה שתעשו את זה הרבה קודם. אני חושב שזה אינטרס של כולם, וגם של הציבור, של האזרח, של בני המשפחה שלנו שנוהגים.  נאפשר לכם עד 18 חודשים, אני מקווה שזה יהיה הרבה קודם. 

פרק ו' מאושר בתיקונים האמורים. התקנות אושרו, כל התקנות. אני חוזר: בסוף החודש יצא מכתב, והוא יאפשר עוד חודש. לגבי סעיף ו', שבו עם נציגי תחנות הדלק, לראות אם יש דברים שצריך לשנות, ותעבירו אלי. אם נשתכנע שיש צורך בשינוי, נקיים דיון נוסף. אם לא, הדיון ננעל. תודה. 

הישיבה ננעלה בשעה 13:30.
